Senedd
Senedd Cymru (inglise keeles Welsh Parliament, üldkasutuses nii kõmri kui inglise keeles Senedd) on demokraatlikult valitud ühekojaline Walesi parlament, millel on piiratud seadusandlikud õigused Walesi siseasjades (tervishoid, haridus, kultuur ja kõmri keel, majandusareng, turism, transport, keskkond, põllumajandus, kohalikud omavalitsused ja osaliselt maksupoliitika.) Senedd on kahekeelne: ametlikeks töökeelteks on kõmri ja inglise keel. Parlament koosneb 60 liikmest, keda nimetatakse Seneddi liikmeteks (inglise keeles Member of the Senedd, lühend MS või kõmri keeles Aelodau o'r Senedd, lühend AS).